KIRJALLINEN KYSYMYS E-0715/03 esittäjä(t): Rosa Miguélez Ramos (PSE) neuvostolle. Prestige-öljykatastrofi ja ympäristörikosten ja meren pilaamisen tunnusmerkistön täsmentäminen.



Virallinen lehti nro 051 E , 26/02/2004 s. 0044 - 0045



KIRJALLINEN KYSYMYS E-0715/03 esittäjä(t): Rosa Miguélez Ramos (PSE) neuvostolle (11. maaliskuuta 2003) Aihe: Prestige-öljykatastrofi ja ympäristörikosten ja meren pilaamisen tunnusmerkistön täsmentäminen Prestige-öljytankkerin katastrofin jälkeen edellytetään tehokkaita toimia, jotta samankaltaiset onnettomuudet eivät toistuisi. Useat organisaatiot vaativatkin ympäristörikosten ja meren pilaamisen tunnusmerkistön laajentamista ja rangaistusten tiukentamista. Espanjalainen sanomalehti La Voz de Galicia (4. helmikuuta 2003, sivu 6) uutisoi näyttävästi Espanjan, Italian ja Ranskan oikeusministerien kokousta, jossa päätettiin tukea EU:n neuvoston aloitteita ja lisätä Euroopan rannikkojen pilaamiseen syyllistyneiden rikosoikeudellista syytteeseenpanoa. Mihin toimiin neuvosto on ryhtynyt tai aikoo ryhtyä asian edistämiseksi? Vastaus (29. syyskuuta 2003) Neuvosto (liikenne, televiestintä ja energia) antoi öljytankkeri Prestigen onnettomuuden johdosta 6. joulukuuta 2002 päätelmät alusten turvallisuudesta ja meren pilaantumisen ehkäisemisestä. Samalla neuvosto viittasi 3. joulukuuta 2002 julkistettuun komission tiedonantoon meriturvallisuuden parantamisesta öljysäiliöalus Prestigen onnettomuuden jälkeen ja pani tyytyväisenä merkille komission aikomuksen esittää ehdotus, jolla pyritään varmistamaan, että henkilölle, joka törkeällä huolimattomuudellaan on aiheuttanut ympäristövahingon tai myötävaikuttanut sen aiheutumiseen, olisi langetettava asianmukaiset seuraamukset. Kööpenhaminan Eurooppa-neuvosto 12. ja 13. joulukuuta 2002 pani myös tyytyväisenä merkille komission aikomuksen tutkia tarvetta erityisiin lisätoimenpiteisiin ja osana niitä vahingonkorvausvelvollisuuteen ja vastaaviin seuraamuksiin liittyviä kysymyksiä, Prestigen uppoamisesta aiheutuviin seurauksiin vastaamiseksi. Neuvosto sai äskettäin komissiolta ehdotuksen Euroopan parlamentin ja neuvoston direktiiviksi alusten aiheuttamasta ympäristön pilaantumisesta ja pilaamisrikoksista määrättävistä seuraamuksista, myös rikosoikeudellisista seuraamuksista. Lisäksi neuvosto teki 27. tammikuuta 2003 puitepäätöksen ympäristön suojelusta rikosoikeudellisin keinoin. Puitepäätöksen mukaisesti jäsenvaltioiden olisi ulotettava ympäristörikoksiin lainkäyttövaltansa laajalti, jotta luonnolliset tai oikeushenkilöt eivät välty syytteeseenpanolta pelkästään siksi, ettei rikosta ole tehty niiden alueella. Komission neuvostolle maaliskuussa esittämällä direktiiviehdotuksella on kaksi päätavoitetta: - sisällyttää yhteisön lainsäädäntöön alusten aiheuttamaan ympäristön pilaantumiseen liittyvät kansainväliset päästösäännöt ja antaa yksityiskohtaiset säännökset näiden sääntöjen täytäntöönpanon valvonnasta - määrätä, että päästösääntöjen rikkomiset ovat rikoksia, ja antaa ohjeita niistä määrättävistä rangaistuksista. Komissio esitteli ehdotuksen televiestintä-, liikenne- ja energianeuvostolle 27. maaliskuuta 2003, minkä jälkeen neuvosto on aloittanut ehdotuksen teknisen tarkastelun vastaten näin Brysselin Eurooppa-neuvostossa 20. ja 21. maaliskuuta 2003 esitettyyn vetoomukseen, että asianmukaiseen oikeusperustaan perustuva seuraamusjärjestelmä, joka sisältää pilaamisrikoksia koskevia rikosoikeudellisia seuraamuksia, hyväksyttäisiin ennen vuoden 2003 loppua. Lisäksi komissio on esittänyt äskettäin ehdotuksen puitepäätökseksi alusten aiheuttaman ympäristön pilaantumisen ehkäisemistä koskevan rikosoikeudellisen kehyksen vahvistamisesta. Voimme vakuuttaa kysyjälle, että yksirunkoisen öljysäiliöalus Prestigen uppoaminen Galician rannikon edustalla 19. marraskuuta 2002 antoi unionin toimielimille aiheen aloittaa yhteiset ponnistukset, joiden tarkoituksena on torjua kyseisen suuronnettomuuden aiheuttaman laajamittaisen saastumisen vaikutuksia. Lisäksi 4. maaliskuuta 2003 pidetyssä istunnossaan ympäristöneuvosto pani merkille komission, Espanjan ja Ranskan kertomukset, antoi päätelmät meriympäristön suojelua ja säilyttämistä koskevasta aihekohtaisesta strategiasta ja kehotti erityisesti komissiota tarvittaessa sisällyttämään strategiaan meriliikenteen turvallisuuteen liittyviä lisätoimia meriympäristön suojelemiseksi sekä myös vahingonkorvausvelvollisuuteen ja seuraamuksiin liittyviä seikkoja.